pythainlp/thaigov-v2-corpus-22032023 huggingface dataset:
วันพุธที่ 8 ธันวาคม 2564
กรมทางหลวงชนบท รายงานสถานการณ์ถนนที่ได้รับผลกระทบจากอุทกภัยในพื้นที่ 2 จังหวัดประจำวันที่ 8 ธันวาคม 2564 เวลา 08.30 น. สามารถสัญจรผ่านได้ 1 สายทาง ไม่สามารถผ่านได้ 1 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 8 ธันวาคม 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 2 จังหวัด สามารถสัญจรผ่านได้ 1 สายทาง และไม่สามารถผ่านได้ 1 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 8 ธันวาคม 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 2 จังหวัด ได้แก่ สุราษฎร์ธานี และนครศรีธรรมราช สามารถสัญจรผ่านได้ 1 สายทาง ได้แก่ ถนนสาย นศ.4021 แยก ทล.4151 - บ้านบางคลุ้ง อำเภอเชียรใหญ่ และชะอวด จังหวัดนครศรีธรรมราช น้ำท่วม 5 - 10 เซนติเมตร (ช่วง กม. ที่ 10+000 - 10+900 และช่วง กม. ที่ 14+900 - 16+750) และไม่สามารถผ่านได้ 1 สายทาง ได้แก่ ถนนสายทาง สฎ.2036 แยก ทล.41 (กม. ที่ 180+575) - บ้านแม่แขก อำเภอพุนพิน จังหวัดสุราษฎร์ธานี น้ำท่วมสูง 70 เซนติเมตร (ช่วง กม. ที่ 0+000 - 0+300 และช่วง กม. ที่ 3+000 - 11+200)
ทั้งนี้ ทช. ได้ดำเนินการติดตั้งป้ายเตือนและอุปกรณ์อำนวยความปลอดภัยแสดงเขตแนวเส้นทางบริเวณสายทางที่ได้รับผลกระทบ พร้อมจัดเจ้าหน้าที่ติดตามสถานการณ์อย่างใกล้ชิด เพื่อเร่งดำเนินการฟื้นฟูซ่อมแซมสายทางและบรรเทาความเดือดร้อนในการสัญจรของประชาชน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยประชาชนสามารถแจ้งเหตุได้ที่สายด่วนกรมทางหลวงชนบท โทร. 11466
วันเสาร์ที่ 23 เมษายน 2565
ยืนยัน! ผู้ประกันตน ม.40 จ่ายเงินสมทบเกิน ยื่นขอรับเงินคืนได้
.....
สำนักงานประกันสังคม แจ้งผู้ประกันตน ม.40 ที่ชำระเงินสมทบเต็มจำนวนในอัตราเดิมและมีความกังวลว่าจะไม่ได้รับเงินสมทบส่วนที่จ่ายเกินคืน ภายหลังจากที่ ครม. เห็นชอบลดอัตราเงินสมทบเพื่อบรรเทาความเดือดร้อนผู้ประกันตนซึ่งเป็นแรงงานนอกระบบผู้ประกอบอาชีพอิสระ ที่ได้รับผลกระทบจากสถานการณ์โควิด-19 ให้เหลือร้อยละ 60 ของเงินสมทบ ในงวดเดือน ก.พ. - ก.ค. 65
.
เรื่องนี้ ผู้ประกันตนไม่ต้องกังวลหากจ่ายเงินสมทบในอัตราเดิม คือ ทางเลือกที่ 1 จำนวน 70 บาท ทางเลือกที่ 2 จำนวน 100 บาท และทางเลือกที่ 3 จำนวน 300 บาท หากจ่ายในอัตราเดิมเช่นนี้ในงวดเดือน ก.พ. และ มี.ค. 65 สามารถยื่นคำร้องขอรับเงินคืนในส่วนที่ชำระไว้เกินจำนวนได้
.
โดยดาวน์โหลดแบบฟอร์ม (สปส.1-40/7) ที่เว็บไซต์สำนักงานประกันสังคม www.sso.go.th และกรอกรายละเอียด พร้อมแนบสำเนาสมุดบัญชีเงินฝากธนาคาร ยื่น ณ สำนักงานประกันสังคมกรุงเทพมหานครพื้นที่/จังหวัด/สาขาทุกแห่ง หรือไปรษณีย์ลงทะเบียนตอบรับถึงสำนักงานประกันสังคม หลังจากนั้นรอการตรวจสอบและรับเงินคืนเข้าบัญชีธนาคารตามที่แจ้งไว้
.
ผู้มีข้อสงสัยสอบถามรายละเอียดเพิ่มเติมได้ที่สายด่วน 1506 ตลอด 24 ชั่วโมง
#ไทยคู่ฟ้า #ร่วมต้านโควิด19
-------------------
อัลบั้มภาพ
prev
next
ข่าวที่เกี่ยวข้อง
รัฐบาลเข้ม...
แจ้งเตือน...
อย่าแชร์...
กรุงเทพฯ...
ปลื้ม...
วันอังคารที่ 12 ตุลาคม 2564
ปลัด พม. นำทีมลงพื้นที่น้ำท่วมมอบถุงยังชีพช่วยเหลือกลุ่มเปราะบางในจังหวัดสิงห์บุรีและอ่างทอง
ปลัด พม. นำทีมลงพื้นที่น้ำท่วมมอบถุงยังชีพช่วยเหลือกลุ่มเปราะบางในจังหวัดสิงห์บุรีและอ่างทอง
วันที่ 9 ต.ค. 64เวลา 13.00 น.นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)พร้อมด้วยนายอนุกูล ปีดแก้ว อธิบดีกรมพัฒนาสังคมและสวัสดิการ ลงพื้นที่จังหวัดสิงห์บุรี เพื่อมอบถุงยังชีพ จำนวน 200 ชุด ช่วยเหลือผู้ประสบภัยน้ำท่วม ณ องค์การบริหารส่วนตำบลประศุก อำเภออินทร์บุรี จังหวัดสิงห์บุรี จากนั้น ได้ลงพื้นที่เยี่ยมบ้านครอบครัวกลุ่มเปราะบางประสบปัญหาความเดือดร้อนและยากลำบากจากภัยน้ำท่วม จำนวน 3 ครอบครัว พร้อมทั้งมอบถุงยังชีพ นอกจากนี้ เวลา 15.00 น. ได้เดินทางไปลงพื้นที่จังหวัดอ่างทอง เพื่อมอบถุงยังชีพ จำนวน 200 ชุด ช่วยเหลือผู้ประสบภัยน้ำท่วม ณ วัดไทรย์นิโครธาราม ตำบลจรเข้ร้อง อำเภอไชโย จังหวัดอ่างทอง อีกทั้งได้ลงพื้นที่เยี่ยมบ้านครอบครัวกลุ่มเปราะบางที่ได้รับผลกระทบจากภัยน้ำท่วม จำนวน 5 ครอบครัว และได้มอบถุงยังชีพ ทั้งนี้ มีนายวีระศักดิ์ วิจิตร์แสงศรี ผู้ว่าราชการจังหวัดอ่างทอง นายสมชาย ลีหล้าน้อย รองผู้ว่าราชการจังหวัดสิงห์บุรี พร้อมด้วยพัฒนาสังคมและความมั่นคงของมนุษย์จังหวัด ทีม One Home พม. จังหวัด และผู้แทนหน่วยงานท้องถิ่นที่เกี่ยวข้อง รวมทั้งอาสาสมัครพัฒนาสังคมและความมั่นคงของมนุษย์ (อพม.) ลงพื้นที่บูรณาการให้ความช่วยเหลือร่วมกัน
นางพัชรีกล่าวว่า สำหรับการลงพื้นที่จังหวัดสิงห์บุรี ได้รับรายงานสถานการณ์อุทกภัย ว่า มีประชาชนได้รับผลกระทบ จำนวน 5 อำเภอ 5,652 ครัวเรือน ส่วนจังหวัดอ่างทอง มีประชาชนได้รับผลกระทบจำนวน 5 อำเภอ 5,054 ครัวเรือน วันนี้ ได้ลงพื้นที่เยี่ยมพี่น้องประชาชน ทำให้ตนและคณะได้เห็นสภาพความเป็นอยู่ ความยากลำบากจริงๆ ทั้งนี้ กระทรวง พม. ในฐานะหน่วยงานที่ดูแลด้านสังคมมีความห่วงใยพี่น้องประชาชนที่ประสบอุทกภัย จึงได้ลงพื้นที่ช่วยเหลือ โดยเฉพาะกลุ่มเปราะบางที่เป็นกลุ่มเป้าหมายของกระทรวง พม. ทั้งผู้สูงอายุ คนพิการ เด็ก เยาวชน ผู้ป่วยติดเตียง พ่อแม่เลี้ยงเดี่ยว รวมทั้งคนเร่ร่อน ไร้บ้าน โดยวันนี้ ได้นำถุงยังชีพมามอบให้เพื่อบรรเทาความเดือดร้อนในเบื้องต้น เป็นการมาหนุนเสริมและรวมพลังหน่วยงานหลัก เพราะว่าการช่วยเหลือโดยหน่วยงานใดหน่วยงานหนึ่งไม่สามารถช่วยเหลือได้ครอบคลุมทุกมิติ แต่เมื่อเรารวมพลังเป็นทีมประเทศไทยร่วมมือกันทั้งท้องถิ่น จังหวัด และกระทรวง เพื่อเข้ามาดูแลพี่น้องประชาชน นับเป็นพลังที่สำคัญที่จะช่วยทำให้พี่น้องประชาชนสามารถพ้นวิกฤติในครั้งนี้ไปได้
นางพัชรีกล่าวเพิ่มเติมว่า กระทรวง พม. เป็นหน่วยงานที่นำความห่วงใยของรัฐบาลมามอบให้พี่น้องประชาชนที่กำลังประสบอุทกภัย ซึ่งรัฐบาลและหน่วยงานภาครัฐไม่เคยทอดทิ้งใครไว้ข้างหลัง ทั้งนี้ หากพี่น้องประชาชนประสบปัญหาทางสังคม ได้รับความเดือดร้อนจากอุทกภัย สามารถติดต่อขอความช่วยเหลือได้ที่ ศูนย์ช่วยเหลือสังคม สายด่วน พม. โทร. 1300 บริการฟรี 24 ชั่วโมง สำนักงานพัฒนาสังคมและความมั่นคงของมนุษย์จังหวัดทั่วประเทศ และอาสาสมัครพัฒนาสังคมฯ (อพม.) ในพื้นที่
วันเสาร์ที่ 29 มกราคม 2565
‘อลงกรณ์’ หนุนประมงพื้นบ้านเพชรบุรี รวมกลุ่มแปรรูปผลิตภัณฑ์สร้างมูลค่าเพิ่ม
‘อลงกรณ์’ หนุนประมงพื้นบ้านเพชรบุรี รวมกลุ่มแปรรูปผลิตภัณฑ์สร้างมูลค่าเพิ่ม
วันนี้ (29 ม.ค.) นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ ลงพื้นที่ติดตามโครงการพัฒนาท่าเทียบเรือประมงพื้นบ้าน คลองบางอินทร์ ต.บางขุนไทร อ.บ้านแหลม จ.เพชรบุรี พร้อมด้วย นายสมบุญ ธัญญาผล ประมงจังหวัดเพชรบุรี นายสมพงษ์ เพชรนาค ผอ.สำนักงานเจ้าท่าภูมิภาคสาขาเพชรบุรี นางสาวศิริวรรณ เครือเล็ก เกษตรและสหกรณ์จังหวัดเพชรบุรี ผู้ใหญ่บ้าน ผู้นำชุมชน เพื่อรับฟังปัญหาของชาวประมงในพื้นที่และร่วมกันหาแนวทางแก้ไขการพัฒนาท่าเทียบเรือประมงพื้นบ้านคลองบางอินทร์ พื้นที่หมู่ที่ 8 ทั้งนี้ ที่ปรึกษารัฐมนตรีฯ ได้ให้คำแนะนำกับชาวประมงพื้นบ้านในการรวมกลุ่มและจัดตั้งเป็นกลุ่มองค์กรประมงชุมชนท้องถิ่น เพื่อแปรรูปผลิตภัณฑ์ประมงอพื่อสร้างมูลค่าเพิ่มส่งออกทั้งในและต่างประเทศให้ได้มาตรฐาน มีคุณภาพ ลดต้นทุนการผลิต และสร้างรายได้ให้กับพี่น้องชาวประมงพื้นบ้านให้มีความมั่นคง และยั่งยืนต่อไป.
วันอังคารที่ 23 พฤศจิกายน 2564
โฆษกรัฐบาลเผย “นายก”พร้อมเข้าร่วมการประชุมสุดยอดอาเซียน-จีน สมัยพิเศษ ฉลองครบรอบ 30 ปี ความสัมพันธ์อาเซียน-จีน พร้อมประธานาธิบดีจีนและผู้นำประเทศอาเซียน
โฆษกรัฐบาลเผย “นายก”พร้อมเข้าร่วมการประชุมสุดยอดอาเซียน-จีน สมัยพิเศษ ฉลองครบรอบ 30 ปี ความสัมพันธ์อาเซียน-จีน พร้อมประธานาธิบดีจีนและผู้นำประเทศอาเซียน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ในวันพรุ่งนี้ (22 พฤศจิกายน 2564) เวลา 09.00 น. ณ ตึกภักดีบดินทร์ ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะเข้าร่วมการประชุมสุดยอดอาเซียน-จีน สมัยพิเศษ เพื่อฉลองวาระครบรอบ 30 ปีความสัมพันธ์อาเซียน-จีน ผ่านระบบการประชุมทางไกล
โดย ประธานาธิบดีสี จิ้นผิง แห่งสาธารณรัฐประชาชนจีน และสมเด็จพระราชาธิบดีแห่งบรูไนดารุซซาลาม จะเป็นประธานร่วมในการประชุมครั้งนี้ ซึ่งในการประชุมจะมีประเด็นสำคัญที่จะผลักดันเพื่อแสดงความยินดีต่อวาระครบรอบ 30 ปี และจะมีการเปลี่ยนสถานะความสัมพันธ์อาเซียน-จีน เป็น “หุ้นส่วนทางยุทธศาสตร์แบบรอบด้าน” (Comprehensive Strategic Partnership) และกำหนดทิศทางความสัมพันธ์สำหรับอนาคตในทุกมิติ รวมทั้งจะเป็นโอกาสให้ได้หารือเกี่ยวกับสถานการณ์ระดับภูมิภาคและสถานการณ์ระหว่างประเทศ
นายธนกร กล่าวอีกว่า ในโอกาสนี้ นายกรัฐมนตรีจะนำเสนอวิสัยทัศน์ เสนอแนวทางเพื่อสร้างอนาคตที่มั่นคง มั่งคั่ง และยั่งยืนร่วมกัน เน้นการพัฒนา ที่มีประชาชนเป็นศูนย์กลาง ไม่ทิ้งใครไว้ข้างหลัง เพื่อยกระดับคุณภาพชีวิตของประชาชน รวมทั้งจะยืนยันความมุ่งมั่นและบทบาทของไทยต่อประเด็นที่เป็นความท้าทายในโลกปัจจุบัน เพื่อผลักดันความร่วมมือด้านการพัฒนาที่ยั่งยืน โดยมุ่งเน้นการเสริมสร้างความสมดุลของสรรพสิ่งและความยั่งยืนในทุกมิติ ตลอดจนการเจริญเติบโตที่เป็นมิตร ต่อสิ่งแวดล้อม
อนึ่ง จีนเป็นหนึ่งในประเทศคู่เจรจาที่มีความสำคัญต่อความสัมพันธ์กับอาเซียน มีกลไกในการดำเนินความสัมพันธ์ทุกระดับ และเป็นความสัมพันธ์ที่มีพลวัตสูง ซึ่งความสัมพันธ์อาเซียน-จีนเริ่มต้นขึ้นเมื่อเดือนกรกฎาคม พ.ศ. 2534 ที่กรุงกัวลาลัมเปอร์ และเป็นประเทศคู่เจรจาแรกที่ได้รับสถานะหุ้นส่วนทางยุทธศาสตร์ (Strategic Partnership) เมื่อปี พ.ศ. 2546 ทั้งนี้ การประชุมในโอกาสพิเศษนี้ จะมีการรับรองแถลงการณ์ร่วมสำหรับการประชุมสุดยอดอาเซียน-จีน เพื่อฉลองวาระครบรอบ 30 ปีความสัมพันธ์อาเซียน-จีนอีกด้วย
วันเสาร์ที่ 21 สิงหาคม 2564
เฮ! สธ. ลงนามซื้อ “ไฟเซอร์” เพิ่ม 10 ล้านโดส คาดจัดส่งไตรมาส 4 ปีนี้
....
วานนี้ (20 ส.ค. 64) กระทรวงสาธารณสุขได้ลงนามในสัญญาการจัดซื้อวัคซีนโควิด-19 ชนิด mRNA กับ บริษัทไฟเซอร์ ประเทศไทยและอินโดไชนา เพิ่มเติมอีก 10 ล้านโดสเป็นที่เรียบร้อยแล้ว
.
โดยก่อนหน้านี้ ได้จัดซื้อไปแล้ว 20 ล้านโดส เมื่อวันที่ 20 ก.ค. 64 รวมเป็น 30 ล้านโดส ซึ่งคาดว่าจะทยอยจัดส่งได้ช่วงไตรมาสที่ 4 ปีนี้
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 28 กันยายน 2564
โฆษกรัฐบาลเผย "นายกฯ" ยินดียอดผู้ป่วยติดเชื้อโควิด-19 ต่ำกว่าหมื่น แนวโน้มป่วยหนักลดลง ขอบคุณคนไทยร่วมมือปฏิบัติตามมาตรการรัฐบาลและศบค.
โฆษกรัฐบาลเผย "นายกฯ" ยินดียอดผู้ป่วยติดเชื้อโควิด-19 ต่ำกว่าหมื่น แนวโน้มป่วยหนักลดลง ขอบคุณคนไทยร่วมมือปฏิบัติตามมาตรการรัฐบาลและศบค.
นายธนกร วังบุญคงชนะ โฆษกประจำสำนักนายกรัฐมนตรี เผย สถานการณ์ผู้ติดเชื้อโควิด-19 ประจำวันที่ 28 กันยายน 2564 พบผู้ติดเชื้อรายใหม่จำนวน 9,489 คน แบ่งเป็น ติดเชื้อภายในเรือนจำ/ที่ต้องขัง 269 รายผู้ป่วยจากระบบเฝ้าระวังฯ 8,823 ราย ผู้ป่วยจากการค้นหาเชิงรุก 387 ราย และผู้ป่วยมาจากต่างประเทศ 10 ราย โดยมีผู้เสียชีวิต 129 ราย และหายป่วยกลับบ้าน 12,805 ราย ทำให้มียอดผู้ป่วยสะสมตั้งแต่ 1 เม.ย. 2564 จำนวน 1,552,552 และยอดหายป่วยสะสม 1,420,780 ราย ซึ่งตั้งแต่ภายหลังการปรับมาตรการของ ศบค. ยอดผู้ป่วยติดเชื้ออยู่ในระดับคงที่และมีแนวโน้มลดลง พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการ ศบค. ขอบคุณความร่วมมือร่วมใจของพี่น้องประชาชนที่ปฏิบัติตามมาตรการ COVID-Free Setting และ Universal Prevention จนเห็นผลสัมฤทธ์อย่างเป็นรูปธรรม
โฆษกประจำสำนักนายกรัฐมนตรีกล่าวว่า วันนี้ยอดผู้ป่วยติดเชื้อรายใหม่ต่ำกว่าหมื่นในช่วงหลายสัปดาห์ และมีแนวโน้มที่จะลดลงอย่างต่อเนื่อง จำนวนผู้รักษาหายป่วยกลับบ้านมากกว่ายอดผู้ป่วยติดเชื้อรายวัน แสดงถึงศักยภาพของสาธารณสุขและบุคลากรทางการแพทย์ รวมถึงการปรับมาตรการควบคุมโรคที่ได้ผลและความร่วมมือร่วมใจของประชาชนในปฏิบัติตามมาตรการ อย่างไรก็ตาม ที่การประชุม ศบค. วานนี้ (27 กันยายน 2564) ได้ปรับมาตรการกิจการ/กิจกรรมให้สามารถกลับมาดำเนินการได้ ขอให้ประชาชนและผู้ประกอบการทุกภาคส่วนอย่าประมาท ป้องกันตัวเองอยู่เสมอด้วยการสวมหน้ากากอนามัย ล้างมือ เพื่อหลีกเลี่ยงการแพร่กระจายสู่คนใกล้ชิด
------------------
กลุ่มประชาสัมพันธ์และเผยแพร่ สำนักโฆษก
วันอังคารที่ 12 เมษายน 2565
วธ.ชวนนั่งรถเที่ยวยล ชมวัง ไหว้พระ ขอพรเสริมสิริมงคล-ศึกษาแหล่งเรียนรู้สำคัญ 20 แห่งฟรีในงานใต้ร่มพระบารมี 240 ปี กรุงรัตนโกสินทร์  รอบเกาะรัตนโกสินทร์ 20-24 เม.ย.นี้
วธ.ชวนนั่งรถเที่ยวยล ชมวัง ไหว้พระ ขอพรเสริมสิริมงคล-ศึกษาแหล่งเรียนรู้สำคัญ 20 แห่งฟรีในงานใต้ร่มพระบารมี 240 ปี กรุงรัตนโกสินทร์  รอบเกาะรัตนโกสินทร์ 20-24 เม.ย.นี้ ส่งเสริมความรู้ ความเข้าใจเกี่ยวกับประวัติศาสตร์และวัฒนธรรม เกิดความรัก ความสามัคค
วธ.ชวนนั่งรถเที่ยวยล ชมวัง ไหว้พระ ขอพรเสริมสิริมงคล-ศึกษาแหล่งเรียนรู้สำคัญ 20 แห่งฟรีในงานใต้ร่มพระบารมี 240 ปี กรุงรัตนโกสินทร์ รอบเกาะรัตนโกสินทร์ 20-24 เม.ย.นี้ ส่งเสริมความรู้ ความเข้าใจเกี่ยวกับประวัติศาสตร์และวัฒนธรรม เกิดความรัก ความสามัคคี และความภาคภูมิใจในความเป็นไทยร่วมกัน
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า รัฐบาล โดยกระทรวงวัฒนธรรม (วธ.) บูรณาการความร่วมมือกับหน่วยงานรัฐและเอกชนจัดงาน“ใต้ร่มพระบารมี 240 ปี กรุงรัตนโกสินทร์” ระหว่างวันที่ 20-24 เมษายน 2565 ที่พิพิธภัณฑสถานแห่งชาติ พระนคร โรงละครแห่งชาติ และบริเวณพื้นที่รอบเกาะรัตนโกสินทร์ กรุงเทพฯ เพื่อน้อมรำลึกในพระมหากรุณาธิคุณและเทิดพระเกียรติพระบาทสมเด็จพระพุทธยอดฟ้าจุฬาโลกมหาราช ปฐมกษัตริย์แห่งราชวงศ์จักรี และพระมหากษัตริย์ในพระบรมราชจักรีวงศ์ทุกพระองค์ ที่ทรงทำนุบำรุงบ้านเมืองให้มีความผาสุกและความเจริญในทุกๆด้าน สืบมาจนถึงปัจจุบันครบรอบ 240 ปีแห่งการสถาปนากรุงรัตนโกสินทร์ และส่งเสริมความรู้ ความเข้าใจเกี่ยวกับประวัติศาสตร์และวัฒนธรรม ก่อให้เกิดความรัก ความสามัคคี และความภาคภูมิใจในความเป็นไทยร่วมกัน รวมทั้งยังช่วยสนับสนุนสินค้าของชุมชนต่าง ๆ ในกรุงเทพฯและชุมชนต่างๆจากทั่วประเทศ เพื่อสร้างงาน สร้างรายได้สู่ชุมชน เพื่อกระตุ้นเศรษฐกิจฐานรากและฟื้นฟูการท่องเที่ยวเชิงวัฒนธรรม
นายอิทธิพล กล่าวว่า บริเวณงานแบ่งเป็น 9 โซนในพื้นที่หลัก โดยหนึ่งในไฮไลท์สำคัญของงาน โซนเรืองโรจน์บารมีแห่งพระภูมินทร์ ณ วัดพระเชตุพนวิมลมังคลาราม วันที่ 21-24 เมษายน 2565 มีกิจกรรมไหว้พระเสริมสิริมงคล วันที่ 21 เมษายน 2565 มีพิธีบำเพ็ญกุศลอุทิศถวายสมเด็จพระบูรพมหากษัตริยาธิราชและพิธีตักบาตรพระสงฆ์ โซนปฐมบทแห่งแผ่นดินรัตนโกสินทร์ ณ ศาลหลักเมือง เชิญชวนประชาชนเข้าสักการะศาลหลักเมืองวันที่ 20-24 เมษายน 2565 และโซนเที่ยวยล ชมวัง ไหว้พระ ขอพร วันที่ 20-24 เมษายน 2565 มีกิจกรรมไหว้พระเสริมสิริมงคล เยี่ยมยลชมงานใต้ร่มพระบารมี 240 ปี กรุงรัตนโกสินทร์ ณ พระบรมมหาราชวัง วัดและพิพิธภัณฑ์และแหล่งเรียนรู้ทางวัฒนธรรมรอบเกาะรัตนโกสินทร์ทั้งหมด 20 แห่ง ได้แก่ พิพิธภัณฑสถานแห่งชาติ พระนครและโรงละครแห่งชาติ,พิพิธภัณฑ์การเรียนรู้ (มิวเซียมสยาม), สวนสันติชัยปราการ,พิพิธภัณฑ์ตำรวจ วังปารุสกวัน,วัดบวรนิเวศวิหาร,วัดชนะสงครามราชวรมหาวิหาร,พระบรมมหาราชวัง,ศาลหลักเมือง,พิพิธภัณฑ์ศาลาว่าการกลาโหม,วัดประยุรวงศาวาสวรวิหาร,ศาลาเฉลิมกรุง,วัดสระเกศราชวรมหาวิหาร,วัดราชนัดดารามวรวิหาร,นิทรรศน์รัตนโกสินทร์,หอศิลป์ร่วมสมัยราชดำเนิน,วัดสุทัศนเทพวรารามราชวรมหาวิหาร,วัดราชบพิธสถิตมหาสีมาราม,วัดราชประดิษฐสถิตมหาสีมาราม,วัดพระเชตุพนวิมลมังคลารามและพิพิธภัณฑ์เหรียญกษาปณานุรักษ์ โดยจะมีการจัดรถขสมก. รับ-ส่ง ตามจุดเยี่ยมชมต่างๆทั้ง 20 แห่ง บริการโดยไม่มีค่าใช้จ่าย
รัฐมนตรีว่าการกระทรวงวัฒนธรรม กล่าวด้วยว่า การจัดงานใต้ร่มพระบารมี 240 ปี กรุงรัตนโกสินทร์ ยึดตามแนวทางการปฏิบัติตามมาตรการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) ของกระทรวงสาธารณสุขอย่างเคร่งครัด ทั้งนี้ วธ.ขอเชิญชวนประชาชนเที่ยวชมงานตามวันเวลาดังกล่าว สอบถามรายละเอียดเพิ่มเติมได้ที่ สายด่วนวัฒนธรรม 1765
วันพุธที่ 16 มีนาคม 2565
โฆษกรัฐบาลเผย นายกฯ กำชับชี้แจงประชาชนเข้าใจ เข้าถึงสิทธิ UCEP Plus อย่างเป็นธรรม พร้อมให้บริการ  16 มีนาคม  นี้ เป็นวันแรก
โฆษกรัฐบาลเผย นายกฯ กำชับชี้แจงประชาชนเข้าใจ เข้าถึงสิทธิ UCEP Plus อย่างเป็นธรรม พร้อมให้บริการ  16 มีนาคม  นี้ เป็นวันแรก
นายธนกร วังบุญคงชนะ โฆษกประจำสำนักนายกรัฐมนตรี กล่าวว่า วันนี้ 16 มีนาคม 2565 จะเป็นวันแรก ในการเปิดบริการการรักษาผู้ป่วยโควิด-19 หรือ UCEP Plus หลังจากที่ประชุมคณะรัฐมนตรีได้มีมติเห็นชอบหลักเกณฑ์ วิธีการและเงื่อนไขการกำหนดค่าใช้จ่ายในการดำเนินการผู้ป่วยฉุกเฉินวิกฤต กรณีผู้ป่วยโควิด 19 แบบ UCEP Plus โดยผู้ติดเชื้ออาการสีเหลืองและสีแดง สามารถเข้ารักษาในโรงพยาบาลได้ทุกแห่งจนหายป่วย ไม่เสียค่าใช้จ่าย และหากอาการรุนแรงขึ้นจำเป็นต้องส่งต่อไปโรงพยาบาลอื่นในเครือข่ายจะไม่เสียค่าใช้จ่าย แต่หากผู้ป่วยหรือญาติประสงค์จะไปรักษาที่โรงพยาบาลนอกเครือข่าย จะต้องรับผิดชอบค่าใช้จ่ายเอง ส่วนผู้ป่วยอาการสีเขียวจะให้เข้ารับการรักษาในสถานพยาบาลตามสิทธิโดยไม่เสียค่าใช้จ่าย และหากอาการเปลี่ยนเป็นสีเหลืองหรือสีแดง สามารถส่งต่อไปยังโรงพยาบาลอื่นโดยใช้สิทธิ UCEP Plus ได้เช่นกัน ทั้งนี้ พลเอกประยุทธ์ จันทร์โอชา นายกรัฐมนตรีและรีฐมนตรีว่าการกระทรวงกลาโหม ได้กำชับทุกส่วนราชการที่เกื่ยวข้องเร่งประชาสัมพันธ์ เพื่อให้ประชาชน รวมไปถึงหน่วยบริการสาธารณสุขทั้งภาครัฐและเอกชน เข้าใจ และเข้าถึงสิทธิ UCEP Plus อย่างเป็นธรรม
สถาบันการแพทย์ฉุกเฉ์นแห่งชาติ (สพฉ.)ได้จัดทำเกณฑ์การประเมินคัดแยกผู้ป่วยฉุกเฉินวิกฤต กรณีโรคโควิด 19 (UCEP Plus) ไว้ตามอาการต่าง ๆ โดยผู้ป่วยที่ตรวจ ATK หรือ RT-PCR มีผลเป็นบวก ร่วมกับมีอาการอย่างใดอย่างหนึ่ง เช่น 1) ภาวะหัวใจหยุดเต้น มีสิ่งอุดกั้นทางเดินหายใจ หายใจลำบากเฉียบพลัน มีภาวะช็อก มีภาวะโคม่า 2) มีอาการไข้สูงเกิน 39 องศาเซลเซียส มากกว่า 24 ชั่วโมง หรือหายใจเร็วมากกว่า 25 ครั้งต่อนาทีในผู้ใหญ่ หรือออกซิเจนในเลือดเมื่อแรกรับน้อยกว่า 94% หรือมีระดับออกซิเจนลดต่ำลงกว่าภาวะปกติ 3% เมื่อออกแรง หรือโรคประจำตัวเปลี่ยนแปลงรุนแรง หรือผู้ป่วยมีความเสี่ยงสูงตามดุลยพินิจของแพทย์ 3) มีอาการอื่นร่วมด้วย คือ เหนื่อยหอบ หายใจเร็ว มีปัจจัยเสี่ยงอาการรุนแรงหรือโรคร่วม เช่น อายุมากกว่า 60 ปี โรคปอดอุดกั้นเรื้อรัง โรคปอดเรื้อรังอื่น ๆ โรคไตเรื้อรัง โรคหัวใจและหลอดเลือด โรคเบาหวานที่ควบคุมไม่ได้ ภาวะอ้วน หญิงตั้งครรภ์ ตับแข็ง ภูมิคุ้มกันต่ำ หรือตามดุลยพินิจของผู้คัดแยก โดยการใช้สิทธิ สามารถโทรแจ้ง 1669 โรงพยาบาลจะประเมินอาการและรักษาเบื้องต้น และกรอกรายละเอียดอาการผ่านโปรแกรม PA ของ สพฉ. หากเข้าเกณฑ์ UCEP Plus จะสามารถใช้สิทธิได้ทันที ทั้งนี้ สพฉ.ได้เตรียมศูนย์ประสานคุ้มครองสิทธิผู้ป่วยฉุกเฉินวิกฤต หมายเลข 02-872-1669 เพื่อให้คำปรึกษากรณีมีข้อสงสัยหรือมีปัญหาในการใช้สิทธิ
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ รวม 23,945 ราย จำแนกเป็น ผู้ป่วยจากในประเทศ 23,897 ราย ผู้ป่วยมาจากต่างประเทศ 48 ราย ผู้ป่วยสะสม 1,027,207 ราย (ตั้งแต่ 1 มกราคม 2565) หายป่วยกลับบ้าน 23,339 ราย หายป่วยสะสม 836,258 ราย (ตั้งแต่ 1 มกราคม 2565) ผู้ป่วยกำลังรักษา 221,972 ราย เสียชีวิต 70 ราย ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 2564 - 15 มี.ค. 2565 (18.15 น.) รวมฉีดสะสมอยู่ที่ 126,511,688 โดส เข็มที่ 1 ฉีดสะสม 54,547,213 โดส เข็มที่ 2 ฉีดสะสม 50,013,350 โดส เข็มที่ 3 ฉีดสะสม 20,054,528 โดส และเข็มที่ 4 ฉีดสะสม 1,896,597 โดส
------------------------
วันพฤหัสบดีที่ 6 มกราคม 2565
วธ.จัดงานวันเด็กออนไลน์ ส่งเสริมเด็กเรียนรู้  ภูมิใจในมรดกศิลปวัฒนธรรมของชาติ
วธ.จัดงานวันเด็กออนไลน์ ส่งเสริมเด็กเรียนรู้  ภูมิใจในมรดกศิลปวัฒนธรรมของชาติ
วธ.จัดงานวันเด็กออนไลน์ ส่งเสริมเด็กเรียนรู้ ภูมิใจในมรดกศิลปวัฒนธรรมของชาติ
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า เนื่องในวันเด็กแห่งชาติ ประจำปี 2565 ซึ่งปีนี้ตรงกับวันเสาร์ที่ 8 มกราคม 2565 พลเอก ประยุทธ์ จันทร์โอชา นายกรัฐมนตรี ได้ให้คำขวัญวันเด็กว่า “รู้คิด รอบคอบ รับผิดชอบต่อสังคม” ซึ่งในส่วนของกระทรวงวัฒนธรรม (วธ.) มีนโยบายมุ่งเสริมสร้างภูมิคุ้มกันทางสังคม จิตสำนึก ค่านิยมเชิงบวกและคุณลักษณะของคนไทยที่พร้อมปรับตัวสู่อนาคต และสร้างความตระหนักและภาคภูมิใจในมรดกทางศิลปวัฒนธรรมของชาติให้แก่เด็ก เยาวชนและประชาชน แต่เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ดังนั้น วธ.จึงได้ให้หน่วยงานในสังกัดปรับกิจกรรมวันเด็กแห่งชาติ ปี 2565 เน้นรูปแบบออนไลน์ พร้อมกำชับให้ปฏิบัติตามมาตรการการป้องกันการแพร่ระบาดของโรคโควิด-19 อย่างเคร่งครัด เช่น การเว้นระยะห่างทางสังคม มีจุดวัดอุณหภูมิร่างกายก่อนเข้าร่วมกิจกรรม จัดจุดล้างมือด้วยแอลกอฮอล์ รวมทั้งจำกัดจำนวนผู้เข้าร่วมกิจกรรมต่างๆ
รัฐมนตรีว่าการกระทรวงวัฒนธรรม กล่าวอีกว่า กิจกรรมวันเด็กแห่งชาติ ปี 2565 ของหน่วยงานสังกัดวธ.ในส่วนกลางนั้นสามารถเข้าร่วมกิจกรรมผ่านทางออนไลน์ อาทิ กิจกรรม“วันเด็กออนไลน์หัวใจเป็นหนึ่ง” เช่น เล่นเกมสุภาษิตคำพังเพย เกมจิ๊กซอว์ ณ สำนักหอสมุดแห่งชาติ โดยร่วมกิจกรรมผ่าน Facebook Live ของหอสมุดแห่งชาติ และศูนย์วัฒนธรรมอาเซียนจัดกิจกรรม “ขุมทรัพย์เมืองสร้างสรรค์แห่งอาเซียน” ณ ศูนย์วัฒนธรรมอาเซียน ชั้น 3 หอศิลป์ร่วมสมัยราชดำเนิน กรุงเทพฯ มีกิจกรรม 3 ฐาน ได้แก่ 1.ฐานหีบสมบัติหาคำตอบเกี่ยวกับวัฒนธรรมอาเซียนและเมืองสร้างสรรค์อาเซียน 2.ฐานวงล้อคำถามเกี่ยวกับข้อมูลพื้นฐานของประเทศสมาชิกอาเซียน และ3.ฐานจิกซอว์คิวบิคต่อเป็นภาพเมืองสร้างสรรค์ของอาเซียน โดยร่วมกิจกรรมออนไลน์ผ่าน Facebook Live ของศูนย์วัฒนธรรมอาเซียน อีกทั้งมีกิจกรรมเรียนรู้ดูหอศิลป์ เนื่องในวันเด็กแห่งชาติ 2565 ในรูปแบบออนไลน์ หัวข้อ“Wonderland แดนมหัศจรรย์” ณ หอศิลป์ร่วมสมัยราชดำเนิน กรุงเทพฯ มีกิจกรรม เช่น การแสดงมายากลสุดพิเศษ โดยสมาคมวิทยากลแห่งประเทศไทย การขับร้องเพลงจากแชมป์ “ศาลาเฉลิมกรุง..สืบสานตำนานเพลง" น้องบาร็อก นายชลธาร เซ็นเชาวนิช การแสดงนาฏศิลป์ร่วมสมัย โดยเครือข่ายศิลปินเยาวชน มหาวิทยาลัยราชภัฏสวนสุนันทา การแสดงเล่านิทานโดยคุณครูตุ๊บปอง เรืองศักดิ์ ปิ่นประทีป และการแสดงหุ่นมือร่วมสมัย โดยคณะ Mommy Puppet สามารถรับชมกิจกรรมได้ที่ www.facebook.com/rcac84
นอกจากนี้ ในส่วนภูมิภาคนั้นแหล่งเรียนรู้ทางศิลปวัฒนธรรม อาทิ พิพิธภัณฑสถานแห่งชาติ พิมาย    จ.นครราชสีมา พิพิธภัณฑสถานแห่งชาติ อุบลราชธานี พิพิธภัณสถานแห่งชาติ อินทร์บุรี จ.สิงห์บุรี จัดกิจกรรมต่างๆ เช่น ชมพิพิธภัณฑ์ เกมเสริมทักษะ ตอบปัญหาชิงรางวัล โดยเข้าร่วมกิจกรรมออนไลน์ผ่านแฟนเพจ Facebook ของพิพิธภัณฑสถานแห่งชาติ PhimaiNationalMuseum ,inburimuseumsing ,UbonNationalMuseum ทั้งนี้ ได้เน้นย้ำให้ทุกหน่วยงานสังกัดวธ.จัดกิจกรรมโดยปฏิบัติตามมาตรการการป้องกันการแพร่ระบาดของโรคโควิด-19 ของกระทรวงสาธารณสุข (สธ.) อย่างเคร่งครัด เพื่อป้องกันการแพร่ระบาดของโรคโควิด-19
วันพฤหัสบดีที่ 30 กันยายน 2564
รมว.เฮ้ง สั่ง เคลียร์ชัด ช่วยเหลือลูกจ้างบริลเลียนท์ ย้ำไม่ทอดทิ้งลูกจ้างกลุ่มนี้แน่นอน
รมว.เฮ้ง สั่ง กสร. เปิดเผยถึงความคืบหน้ากรณีการให้ความช่วยเหลือลูกจ้างที่ได้รับผลกระทบจากบริษัท บริลเลียนท์ อัลไลแอนซ์ ไทย โกลบอล จำกัด จ.สมุทรปราการ กรณีนายจ้างเลิกจ้างโดยไม่จ่ายเงินค่าชดเชย ย้ำไม่ทอดทิ้งลูกจ้างกลุ่มนี้แน่นอน
นายวรรณรัตน์ ศรีสุขใส รองอธิบดีกรมสวัสดิการและคุ้มครองแรงงาน กล่าวว่า นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้ กรมสวัสดิการและคุ้มครองแรงงานชี้แจงถึงกรณีให้ความช่วยเหลือกรณีลูกจ้างบริษัท บริลเลียนท์ อัลไลแอนซ์ ไทย โกลบอล จำกัด ถูกเลิกจ้างจำนวน 1,388 คน เมื่อวันที่ 11 มีนาคม 2564 เนื่องจากนายจ้างปิดกิจการและไม่ได้รับเงินชดเชย ซึ่งก่อนหน้านี้สหภาพแรงงานไทรอัมพ์อินเตอร์เนชั่นแนลแห่งประเทศไทย ซึ่งเป็นลูกจ้างของบริษัท บริลเลียนท์ อัลไลแอนซ์ ไทย โกลบอลฯ ได้เข้ามาพบที่กระทรวงแรงงานเพื่อทวงถามความคืบหน้าในการดำเนินการให้ความช่วยเหลือ ซึ่งกรณีดังกล่าวรัฐมนตรีว่าการกระทรวงแรงงานไม่ได้นิ่งนอนใจและเน้นย้ำไม่ทอดทิ้งลูกจ้างกลุ่มนี้แน่นอน ได้มอบหมายให้กรมสวัสดิการและคุ้มครองแรงงานเร่งให้ความช่วยเหลือ โดยกระทรวงแรงงานมีคำสั่งให้บริษัทฯ   จ่ายค่าชดเชยให้แก่ลูกจ้างรวมเป็นเงินทั้งสิ้น 243,537,318.67 บาท ซึ่งบริษัทฯ ไม่ปฏิบัติตามคำสั่ง กระทรวงแรงงานจึงได้ดำเนินคดีอาญานายจ้าง ฐานฝ่าฝืนกฎหมายคุ้มครองแรงงาน ปัจจุบันศาลได้ออกหมายจับกรรมการผู้มีอำนาจแล้วเมื่อวันที่ 17 กันยายน 2564 และการดำเนินการแพ่ง พนักงานตรวจแรงงานได้ยื่นฟ้องบริษัทฯ ให้ปฏิบัติจ่ายเงินตามคำสั่งข้างต้นต่อศาลแรงงาน โดยศาลแรงงานนัดพิจารณาวันที่ 18 ตุลาคมนี้ ในส่วนของการดำเนินการช่วยเหลือลูกจ้างกรมสวัสดิการและคุ้มครองแรงงาน จ่ายเงินสงเคราะห์จากกองทุนสงเคราะห์ลูกจ้าง แก่ลูกจ้าง จำนวน 1,231 คน เป็นเงินจำนวน 22,321,856 บาท และสำนักงานประกันสังคม จ่ายเงินประกันการว่างงานแก่ลูกจ้าง เป็นเงินจำนวน 65,540,768 บาท ทั้งนี้กระทรวงแรงงาน ได้มอบหมายให้กรมจัดหางานจัดตำแหน่งงานเพื่อรองรับผู้ว่างงานในจังหวัดสมุทรปราการจำนวน 1,834 ตำแหน่ง
นายวรรณรัตน์ กล่าวเพิ่มเติมว่า โดยเมื่อวันที่ 18 สิงหาคม 2564 และวันที่ 20 กันยายน 2564 สหภาพแรงงานของบริษัท บริลเลียนท์ฯ ได้เรียกร้องให้กระทรวงแรงงาน ขอเงินช่วยเหลือจากงบกลางเพื่อนำมาจ่ายค่าชดเชยให้แก่ลูกจ้างในส่วนที่ขาดอยู่ จำนวน 242 ล้านบาท นั้น กระทรวงแรงงานได้ดำเนินการประสานสำนักงบประมาณ เพื่อขอคำปรึกษาและขอหารือเพื่อให้การช่วยเหลือลูกจ้างนำเงินงบกลางมาจ่ายให้แก่ลูกจ้าง ซึ่งจากการประสานงานภายในสำนักงบประมาณแจ้งว่ากรณีนี้ไม่สามารถนำเงินจากงบประมาณกลางมาใช้ได้ อย่างไรก็ตามกระทรวงแรงงานจะได้เร่งรัดติดตามเพื่อให้ลูกจ้างได้รับเงินตามกฎหมายต่อไป.
วันศุกร์ที่ 24 มิถุนายน 2565
‘รมช.มนัญญา’ ลงพื้นที่ประชุมเตรียมจัดงานกัญชาทางการแพทย์ จ.อุทัยธานี
‘รมช.มนัญญา’ ลงพื้นที่ประชุมเตรียมจัดงานกัญชาทางการแพทย์ จ.อุทัยธานี เน้นสร้างความรู้ความเข้าใจ  1 - 3 ก.ค. นี้
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เป็นประธานการประชุมการดำเนินการจัดงานประชุมวิชาการกัญชาทางการแพทย์ จังหวัดอุทัยธานี พร้อมทั้งมอบบนโยบายแนวทางในการดำเนินการด้านต่าง ๆ โดยมี นายวิศิษฐ์ ศรีสุวรรณ์ อธิบดีกรมส่งเสริมสหกรณ์ นายระพีภัทร์ จันทรศรีวงศ์ อธิบดีกรมวิชาการเกษตร นายอำพันธุ์ เวฬุตันติ อธิบดีกรมตรวจบัญชีสหกรณ์ นายขจรเกียรติ รักพานิชมณี ผู้ว่าราชการจังหวัดอุทัยธานี หัวหน้าส่วนราชการ และเจ้าหน้าที่ที่เกี่ยวข้อง เข้าร่วมประชุม ณ ห้องประชุมมหาชนก สำนักงานสาธารณสุขจังหวัดอุทัยธานี อำเภอเมือง จังหวัดอุทัยธานี
ทั้งนี้ ที่ประชุมได้มีการติดตามความพร้อมในการจัดงานประชุมวิชาการกัญชาทางการแพทย์ จังหวัดอุทัยธานี ซึ่งจะจัดขึ้นระหว่างวันที่ 1 - 3 กรกฎาคม 2565 ณ วิทยาลัยเทคนิคอุทัยธานี อำเภอเมือง จังหวัดอุทัยธานี โดยภายในงานมีการจัดกิจกรรมหลัก 3 ส่วน ได้แก่ การประชุมวิชาการทางการแพทย์ มหกรรมกัญชาและกัญชง และคลินิกกัญชาทางการแพทย์ ซึ่งเป็นการสร้างการรับรู้และความเข้าใจที่ถูกต้องแก่บุคลากรทางการแพทย์ ประชาชน และผู้ประกอบการทั่วประเทศ กระทรวงสาธารณสุข ร่วมกับกระทรวงเกษตรและสหกรณ์ กระทรวงศึกษาธิการ กระทรวงอุตสาหกรรม กระทรวงพาณิชย์ ภาคีเครือข่าย รวมถึงภาคเอกชน สร้างความรู้ความเข้าใจบุคลากรทางการแพทย์ ประชาชน และผู้ประกอบการ หลังปลดกัญชาออกจากยาเสพติด ส่งเสริมการดูแลรักษาตนเองอย่างมีคุณภาพและปลอดภัย ต่อยอดทางเศรษฐกิจได้ตามนโยบายรัฐบาลอีกด้วย
วันอาทิตย์ที่ 31 ตุลาคม 2564
โฆษกรัฐบาลเผย “นายก”มอบหมายรอง นรม. รมว. และ รมว.ศธ. ลงพื้นที่ดูความพร้อมสนามบิน สถานประกอบการและโรงเรียนเปิดเรียนในวันที่  1 พ.ย. นี้
โฆษกรัฐบาลเผย “นายก”มอบหมายรอง นรม. รมว. และ รมว.ศธ. ลงพื้นที่ดูความพร้อมสนามบิน สถานประกอบการและโรงเรียนเปิดเรียนในวันที่  1 พ.ย. นี้  พร้อมกำชับผู้ว่าราชการ  17  จังหวัดนำร่องท่องเที่ยว คุมเข้ม ร้านค้า ผู้ประกอบการ ปฏิบัติตามมาตรการ COVID Free Set
วันนี้ 31 ตุลาคม 2564 นาย ธนกร วังบุญคงชนะ โฆษกประจำสำนักนายกรัฐมนตรี เผยว่า ในวันพรุ่งนี้ 1 พฤศจิกายน  พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  ได้มอบหมายให้รองนายกรัฐมนตรีและรัฐมนตรีสาธารณสุข ดูความเรียบร้อยของสถานที่/เส้นทางการเดินทางของนักท่องเที่ยวในภาพรวม     รัฐมนตรีว่าการกระทรวงคมนาคมตรวจสอบความพร้อมมาตรการรองรับและติดตามการเข้า-ออก ของผู้โดยสารที่เดินทางมายังสนามบินสุวรรณภูมิ ตลอดจนสนามบินอื่นๆที่เปิดให้มีการบินเข้าจากต่างประเทศเข้ามา นอกจากนี้ยังให้กระทรวงมหาดไทยร่วมกับกระทรวงสาธารณสุข สอดส่องดูแลทุกภาคส่วนให้ปฏิบัติตามมาตรการผ่อนคลายกิจการ กิจกรรม ของศบค. เท่านั้น  ซึ่งขณะนี้ ในพื้นที่ควบคุมสูงสุดและเข้มงวดยังคงไม่อนุญาตให้มีการดี่ม/จำหน่ายแอลกอฮอล์ในร้านอาหารทั่วไป ในส่วนกรุงเทพมหานคร อนุญาตให้มีการบริโภคเครื่องดื่มแอลกอฮอล์ได้เฉพาะร้านที่ผ่านมาตรฐาน SHA ของ ททท. และไม่เกินเวลา 21.00 น. เท่านั้น
ทั้งนี้ นายกรัฐมนตรียังขอให้ผู้ว่าราชการจังหวัด 17 จังหวัดนำร่องท่องเที่ยว  จัดทีมงานช่วยตรวจตราสถานประกอบการ ร้านค้า  ตลาด ชุมชน  ต้องปฏิบัติตามมาตรการ COVID Free Setting   เพราะแม้จะมีการเปิดประเทศรับนักท่องเที่ยวจากประเทศความเสี่ยงต่ำแบบไม่กักตัวหรือจำกัดพี้นที่เพิ่มเติม 63ประเทศและพื้นที่ แต่รัฐบาลยังให้ความสำคัญสูงสุดในการควบคุมและป้องกันการแพร่ระบาดโควิด-19 ในประเทศ เช่นเดียวกับประชาชนยังยึดหลักอนามัยส่วนบุคคลและดูแลตัวเองแบบครอบจักรวาล Universal Prevention
โฆษกประจำสำนักนายกรัฐมนตรี กล่าวว่า   นอกจากการเปิดประเทศแล้ว  นายกรัฐมนตรี ยังได้มอบหมายให้รัฐมนตรีว่าการกระทรวงศึกษาธิการ  ติดตามความเรียบร้อยสำหรับโรงเรียนที่มีความพร้อมในการเปิดการเรียนการสอนปกติในวันพรุ่งนี้ด้วย โดยย้ำให้ยกระดับการป้องกันไวรัสโควิด ให้โรงเรียนเป็นพื้นที่ปลอดภัย (Safety Zone) สำหรับเด็กนักเรียน ครูและบุคลากรภายในโรงเรียนด้วย ท่านนายกรัฐมนตรี ย้ำว่า แม้ว่าทิศทางของการรับมือกับสถานการณ์โควิด-19 ในประเทศจะอยู่ในทิศทางที่ดีขึ้น แต่ก็ขอให้ทุกฝ่ายอย่าประมาท พร้อมทั้งขอความร่วมมือให้ปฏิบัติตามมาตรการของรัฐอย่างเคร่งครัด นายกรัฐมนตรีขอบคุณ ประชาชน ภาคเอกชน สถานประกอบการ ทุกๆ ฝ่ายที่ร่วมใจกันเดินหน้าประเทศไทย  ซึ่งในขณะนี้กำลังดำเนินไปได้ด้วยดี
...
วันศุกร์ที่ 24 ธันวาคม 2564
สธ. มอบโล่รางวัลแก่จังหวัดที่มีผลดำเนินการฉีดวัคซีนโควิด 19 ดีเด่น
รองนายกรัฐมนตรีและรัฐมนตรีว่าการกระทรวงสาธารณสุข มอบโล่รางวัลแก่จังหวัดที่มีผลดำเนินการฉีดวัคซีนโควิด 19 ดีเด่น เพื่อเป็นขวัญกำลังใจแก่บุคลากร ทั้งภาพรวมการฉีดวัคซีนสูงสุด, ความครอบคลุมการได้รับวัคซีนในประชากรกลุ่มเสี่ยง
รองนายกรัฐมนตรีและรัฐมนตรีว่าการกระทรวงสาธารณสุข มอบโล่รางวัลแก่จังหวัดที่มีผลดำเนินการฉีดวัคซีนโควิด 19ดีเด่น เพื่อเป็นขวัญกำลังใจแก่บุคลากร ทั้งภาพรวมการฉีดวัคซีนสูงสุด, ความครอบคลุมการได้รับวัคซีนในประชากรกลุ่มเสี่ยง, การบริหารจัดการฉีดวัคซีนยอดเยี่ยมระดับเขต พร้อมมอบโล่ขอบคุณ กทม. และมอบใบประกาศเกียรติคุณทุกจังหวัด ที่ร่วมมือกันฉีดวัคซีนจนบรรลุเป้าหมาย 100 ล้านโดส
วันนี้ (24 ธันวาคม 2564) ที่ สำนักงานปลัดกระทรวงสาธารณสุข จ.นนทบุรี นายอนุทิน ชาญวีรกูลรองนายกรัฐมนตรีและรัฐมนตรีว่าการกระทรวงสาธารณสุข เป็นประธานการจัดงานแสดงความสำเร็จการฉีดวัคซีนโควิด 19เพื่อสร้างเสริมภูมิคุ้มกันให้แก่ประเทศ บรรลุเป้าหมาย 100 ล้านโดส โดยมี นายแพทย์เกียรติภูมิ วงศ์รจิตปลัดกระทรวงสาธารณสุข ผู้บริหารกระทรวงสาธารณสุขทั้งส่วนกลางและส่วนภูมิภาค ร่วมงาน และกล่าวว่า สถานการณ์โควิด 19 ที่ผ่านมา กระทรวงสาธารณสุขได้ดำเนินการอย่างเต็มกำลังความสามารถ ทั้งการเฝ้าระวัง ป้องกัน ควบคุมโรค ออกมาตรการต่าง ๆ ตลอดจนจัดหาวัคซีนป้องกันโควิด 19 สำหรับประชาชน ซึ่งกำลังสำคัญที่ร่วมกันทำให้สถานการณ์การแพร่ระบาดอยู่ในการควบคุม คือ ความร่วมมือของหน่วยงาน บุคลากรทางการแพทย์และเครือข่ายที่เกี่ยวข้องต่าง ๆ โดยเฉพาะในช่วงที่มีการเร่งรัดฉีดวัคซีนโควิด 19 ให้กับประชาชนทุกกลุ่มทั้งชาวไทยและต่างชาติที่พำนักในประเทศ ให้เกิดความครอบคลุมมากที่สุด โดยกำหนดเป้าหมายการฉีดให้ได้ 100 ล้านโดส ภายในปี 2564 เพื่อสร้างเสริมภูมิคุ้มกันโรค ลดความรุนแรงของการเกิดภาวะแทรกซ้อน ลดการเสียชีวิต และรักษาระบบสุขภาพของประเทศ และเมื่อวันที่ 20 ธันวาคม 2564 สามารถฉีดวัคซีนได้บรรลุเป้าหมายที่ตั้งไว้ รวมถึงฉีดวัคซีนเข็มแรกได้มากกว่า 50 ล้านโดส ครอบคลุมเป้าหมายกว่าร้อยละ 70
นายอนุทินกล่าวต่อว่า เพื่อเป็นการขอบคุณทุกหน่วยงานในจังหวัดต่าง ๆ ที่ร่วมกันจัดบริการฉีดวัคซีนโควิด 19ส่งผลให้การดำเนินงานในพื้นที่มีความครอบคลุมสูงขึ้น จำนวนผู้ป่วยโควิด 19 ที่มีอาการรุนแรงและเสียชีวิตลดลง กระทรวงสาธารณสุขจึงได้ตั้งคณะกรรมการคัดเลือกรางวัลการบริหารจัดการการฉีดวัคซีนโควิด 19 ยอดเยี่ยมเพื่อมอบโล่ประกาศเกียรติคุณ เป็นขวัญและกำลังใจแก่บุคลากรทุกคนที่ทุ่มเท เสียสละปฏิบัติหน้าที่ โดยมี นายแพทย์สุเทพ เพชรมาก หัวหน้าผู้ตรวจราชการกระทรวงสาธารณสุข เป็นประธานคณะกรรมการ คัดเลือกจังหวัดที่มีความครอบคลุมการได้รับวัคซีนโควิด 19 เข็มที่ 1 ในประชากรกลุ่มเสี่ยง 5 อันดับสูงสุด, จังหวัดที่มีความครอบคลุมการได้รับวัคซีนโควิด 19 เข็มที่ 1 ในภาพรวม 5 อันดับสูงสุด, จังหวัดที่บริหารจัดการฉีดวัคซีนโควิด 19ยอดเยี่ยมระดับเขต พร้อมมอบโล่เกียรติคุณขอบคุณกรุงเทพมหานคร ในการร่วมฉีดวัคซีนโควิด 19 และมอบใบประกาศเกียรติคุณแก่จังหวัดที่ร่วมดำเนินการฉีดวัคซีนป้องกันโรคโควิด 19 เพื่อเสริมสร้างภูมิคุ้มกันให้แก่ประเทศ
นอกจากนี้ ต้องขอขอบคุณเครือข่ายสาธารณสุข อสม. จิตอาสาทั่วประเทศ ที่เห็นถึงความสำคัญและร่วมกับกระทรวงสาธารณสุขให้บริการฉีดวัคซีนโควิด 19 แก่ประชาชน ภายใต้สถานการณ์ที่เร่งรัด จนทำให้ประชากรกลุ่มต่างๆและผู้ที่พำนักในประเทศไทยได้รับวัคซีนตามเป้าหมายที่ตั้งไว้ 100 ล้านโดส อย่างรวดเร็ว นายอนุทินกล่าวในตอนท้าย
*********************************** 24 ธันวาคม 2564
วันเสาร์ที่ 18 ธันวาคม 2564
รมช.มนัญญา เยี่ยมชมสวนทุเรียน GAP กลุ่มวิสาหกิจชุมชนบ้านคลองม่วง
รมช.มนัญญา เยี่ยมชมสวนทุเรียน GAP กลุ่มวิสาหกิจชุมชนบ้านคลองม่วง
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ และคณะ ลงพื้นที่ตรวจเยี่ยมกลุ่มวิสาหกิจชุมชนทุเรียนคลองม่วงบ้านคลองม่วง ตำบลคลองม่วง อำเภอปากช่อง จังหวัดนครราชสีมา โดยเยี่ยมชมสวนทุเรียนและน้อยหน่าตัวอย่าง ของนางละมัย อินทร์ยิ้ม ณ ต.คลองม่วง อ.ปากช่อง จ.นครราชสีมา ซึ่งเป็นสวนขนาดเล็กแบบผสมผสานพืชเศรษฐกิจหลัก ซึ่งทุเรียนในอำเภอปากช่องมีมากกว่า 2,500 ไร่ และให้ผลแล้วกว่า 1,000 ไร่ สำหรับตำบลคลองม่วงมีเกษตรกรรวมกลุ่มปลูกทุเรียน สมาชิก 32 ราย พื้นที่ 650 ไร่ ได้รับมาตรฐาน GAP 18 ราย รายได้ไร่ละ 80,000 บาท/ปี รายได้ 800,000 บาท/คน ผลผลิตออกช่วงเดือน มิ.ย - ก.ค. เป็นทุเรียนพันธุ์หมอนทอง 95% และอีก 5% เป็นทุเรียนพื้นเมือง รวมทั้งสมาชิกได้ปลูกมะม่วง น้อยหน่าพันธุ์ฝ้าย/พันธุ์เพ็ชรปากช่อง มะยงชิด แก้วมังกร ผ่านมาตรฐาน GAP และมาตรฐาน GI (พืชแหล่งบ่งชี้ทางภูมิศาสตร์ทุเรียนปากช่องเขาใหญ่) และสมาชิกฯ ได้รวมกลุ่มกันเพื่อเผยแผ่ความรู้และส่งเสริมด้านการตลาด และจะพัฒนาเป็นแหล่งท่องเที่ยงเชิงเกษตรต่อไป
สำหรับอำเภอปากช่องมีครัวเรือนเกษตรกร 12,000 ครัวเรือน พื้นที่การเกษตร แบ่งเป็นข้าวโพดเลีเยงสัตว์ 200,000 ไร่ มันสำปะหลัง 85,200 ไร่ ไม้ผล 32,000 ไร่ และพืชผักอื่นๆ
“ทุเรียนปากช่องมีเอกลักษณ์ รสชาติดี ซึ่งขอชื่นชมกลุ่มวิสาหกิจฯ ที่มีความตั้งใจไม่ใช้สารเคมีในการปลูก สำหรับปากช่องเป็นพื้นที่ใหม่ สมาชิกยังไม่มีความเชี่ยวชาญมากจึงเกิดการรวมกลุ่มกันเพื่อแลกเปลี่ยนความรู้ มีการพัฒนาอบรมให้ความรู้แก่สมาชิก นับว่าเป็นตัวอย่างที่ดี เชื่อว่ารสชาติของทุเรียนปากช่องไม่แพ้ที่ใด หากการส่งเสริมและพัฒนา จะทำให้ยกระดับการปลูกทุเรียนและสามารถแข่งขันในตลาดได้ ทำให้ได้รับความนิยมจากผู้บริโภคทั้งในและต่างจังหวัดเพิ่มมากขึ้นเพราะทุเรียนเป็นไม้ผลที่สร้างมูลค่าทางเศรษฐกิจ” นางสาวมนัญญา กล่าว
วันจันทร์ที่ 11 เมษายน 2565
กรมทางหลวงเชิญชวนประชาชนดาวน์โหลดแอปพลิเคชัน “ท่องทางหลวง (Trips On Thai Highways)” เพื่อการเดินทางช่วงเทศกาลสงกรานต์ 2565
หากต้องการสอบถามรายละเอียดเพิ่มเติมได้ที่สายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)
นายสราวุธ ทรงศิวิไล อธิบดีกรมทางหลวง กระทรวงคมนาคม เปิดเผยว่า กรมทางหลวง (ทล.) ได้ทำการเพิ่มช่องทางในการติดตามสภาพการจราจรในช่วงเทศกาลสงกรานต์ 2565 เพื่อเป็นข้อมูลให้กับผู้ใช้ทาง ได้วางแผนการเดินทางล่วงหน้าไปยังภูมิภาคต่าง ๆ ในช่วงเทศกาลดังกล่าว โดยล่าสุดได้เปิดตัวแอปพลิเคชัน “ท่องทางหลวง (Trips On Thai Highways)” แอปพลิเคชัน ทล. สำหรับให้บริการประชาชนผู้ใช้ทางหลวงในการค้นหาจุดที่ตั้ง และรายละเอียดข้อมูลการให้บริการต่าง ๆ ของ ทล. เช่น ที่ตั้งหน่วยงาน ลานกางเต็นท์ จุดเช็กอิน ที่พักริมทาง สถานที่ท่องเที่ยว พร้อมนำทางไปยังจุดบริการ สามารถค้นหาบริการต่าง ๆ จากพิกัด Current Location หรือตามพื้นที่จังหวัด แสดงรายละเอียดข้อมูลการให้บริการ ภาพสถานที่ พร้อมพิกัดแนะนำเส้นทางในการเดินทางไปสู่จุดให้บริการ มีการให้คะแนนความพึงพอใจ และส่งความคิดเห็นไปยัง ทล. เพื่อพัฒนาปรับปรุงการให้บริการที่ดีขึ้นต่อไป มีเบอร์ติดต่อจุดให้บริการต่าง ๆ กรณีต้องการสอบถามข้อมูลอื่น ๆ เพิ่มเติม มีเบอร์ฉุกเฉินหน่วยงานต่าง ๆ เพื่อขอการช่วยเหลือกรณีมีเหตุจำเป็น และมีข่าวสารต่าง ๆ ที่เป็นประโยชน์และทันสมัยในการใช้ทางหลวง นอกจากนี้ยังมี แอปพลิเคชันอื่น ๆ ของ ทล. ซึ่งประชาชนผู้ใช้ทางสามารถเข้าติดตามสภาพการจราจรทั้งมุมสูงและกล้อง CCTV แบบ Real Time ตามสายทางผ่านแอปพลิเคชัน ได้แก่
1. Thailand Highway Traffic โดยให้เลือกที่หัวข้อการแจ้งเตือน จากนั้นเลือก Tab “ข่าวสาร” และเลือก “แสดงเนื้อหา” เพื่อกดลิงก์ทำการรับชมภาพมุมสูง (โดรน) บนทางหลวงเส้นทางสายหลักในกรณีไลฟ์สดหรือวิดีโอคลิปและดูสภาพการจราจรผ่านกล้อง CCTV ตามทางหลวงจากเมนู “กล้องจราจร” ในแอปพลิเคชันได้อีกด้วย ซึ่งจะทำให้ผู้ใช้ทางได้รับความสะดวกรวดเร็วในการเดินทางยิ่งขึ้นและคาดว่าจะช่วยปัญหาการจราจรติดขัดอีกทางหนึ่งได้เป็นอย่างดี
2. M Traffic แอปพลิเคชันติดตามสภาพจราจรแบบ Real Time และตรวจสอบปริมาณการจราจรเหตุการณ์ผิดปกติบนมอเตอร์เวย์ ในรูปแบบเส้นสี ตำแหน่งอุบัติเหตุ และความผิดปกติบนเส้นทาง ตำแหน่งด่านเก็บค่าธรรมเนียมผ่านทาง และราคาค่าธรรมเนียม ตำแหน่งจุดพักรถ และ Service Area Update ข้อมูลข่าวสารของมอเตอร์เวย์ เพื่อช่วยท่านในการวางแผนการเดินทาง ให้ถึงที่หมายได้อย่างรวดเร็วและปลอดภัย
3. DOH to Travel แอปพลิเคชันที่เชื่อมโยงข้อมูลงานทางจากระบบรายงานและติดตามของ ทล. แนะนำเส้นทางพร้อมคำนวณระยะทาง สามารถตรวจสอบสถานที่สำคัญใกล้เคียงรัศมีไม่เกิน 5 กิโลเมตร พร้อมแจ้งเหตุการณ์ที่พบบนทางหลวง
นอกจากนั้น ทล. ยังมีช่องทางการให้บริการช่วยเหลือฉุกเฉินบนทางหลวงตลอด 24 ชั่วโมง ผ่านทางแอปพลิเคชัน LINE เพียงสแกน QR code หรือเพิ่มเพื่อน DOH1586 ทำการลงทะเบียนแล้วเลือกข้อมูลเพื่อต้องการความช่วยเหลือ เลือกตำแหน่งและใส่ข้อมูลเพิ่มเติม ทั้งนี้ ผู้ใช้เส้นทางสามารถดาวน์โหลดแอปพลิเคชัน ทั้งระบบ IOS และ Android ได้ที่ App Store และ Google Play Store หากต้องการสอบถามรายละเอียดเพิ่มเติมได้ที่สายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)
วันพุธที่ 25 พฤษภาคม 2565
Hatyai Street Art Run วิ่งเติมชีวิต ต่อลมหายใจ Organ Donation for New Life
โครงการ Hatyai Street Art Run "วิ่งเติมชีวิต ต่อลมหายใจ Organ Donation for New Life" มีวัตถุประสงค์เพื่อรณรงค์การประชาสัมพันธ์การก่อสร้างอาคาร "เกิดมาต้องตอบแทนบุญคุณแผ่นดิน"
วันที่22พฤษภาคม2565เวลา06.00น. นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา (รมว.กก.) เป็นประธานเปิดโครงการHatyai Street Art Run "วิ่งเติมชีวิต ต่อลมหายใจOrgan Donation for New Life"โครงการวิ่งประชาสัมพันธ์การก่อสร้างอาคาร"เกิดมาต้องตอบแทนบุญคุณแผ่นดิน"โรงพยาบาลสงขลานครินทร์ ส่งเสริมภาพลักษณ์และกระตุ้นการท่องเที่ยวเชิงกีฬา รวมถึงการนำเสนอความสำคัญของการบริจาคอวัยวะ จัดขึ้น ณ บริเวณหน้าโรงแรม ลี การ์เดนส์ พลาซ่า หาดใหญ่
รมว.กก. กล่าวว่า"ผมขอขอบคุณทุกท่าน ทุกภาคส่วน ที่เห็นความสำคัญ และรวมพลังสร้างประวัติศาสตร์ให้กับชาวอำเภอหาดใหญ่ จังหวัดสงขลา การจัดงานครั้งนี้มูลนิธิโรงพยาบาลสงขลานครินทร์ ดำเนินงานโครงการก่อสร้างอาคารเกิดมาต้องตอบแทนบุญคุณแผ่นดิน เพื่อเป็นศูนย์รับบริจาคอวัยวะ99ปี รัฐบุรุษ พลเอก เปรม ติณสูลานนท์ และทราบว่าคณะผู้จัดงานมีความตั้งใจและพยายามจัดรูปแบบงานให้ได้ตามมาตรฐานงานวิ่งมาราธอน และต้องการผลักดันให้เกิดงานวิ่งStreet Art Runเป็นประจำทุกปี เพื่อส่งเสริมให้เขตพื้นที่อำเภอหาดใหญ่เป็นศูนย์กลางในด้านการท่องเที่ยวเชิงกีฬา โดยตลอดเส้นทางระยะกว่า5กิโลเมตร นักวิ่งจะได้สัมผัสความสวยงามของเมืองหาดใหญ่ ภาพวาดจากศิลปินจิตอาสาและลูกหลานชาวหาดใหญ่ ทุกท่านจะได้ภาพสวยงาม สร้างความประทับใจ เป็นการส่งเสริมภาพลักษณ์และเป็นใบเบิกทางที่ดีให้กับชาวอำเภอหาดใหญ่ และเชื่อว่าจะเป็นอีกแนวทางหนึ่งในการกระตุ้นการท่องเที่ยวต่อไป"
โครงการHatyai Street Art Run "วิ่งเติมชีวิต ต่อลมหายใจOrgan Donation for New Life"จัดโดยมูลนิธิโรงพยาบาลสงขลานครินทร์ มีวัตถุประสงค์เพื่อรณรงค์การประชาสัมพันธ์การก่อสร้างอาคาร"เกิดมาต้องตอบแทนบุญคุณแผ่นดิน"โรงพยาบาลสงขลานครินทร์ นำเสนอพื้นที่ที่สำคัญของอำเภอหาดใหญ่ (Land mark)ส่งเสริมภาพลักษณ์และกระตุ้นการท่องเที่ยว ส่งเสริมการออกกำลังกายและการประชาสัมพันธ์ การร่วมกิจกรรมควบคู่กับการใช้สถานที่ที่สำคัญเป็นจุดนำเสนอและเน้นความสำคัญของการบริจาคอวัยวะ ช่วยชีวิตผู้ป่วยที่มีความต้องการรับบริจาคอวัยวะต่อไป
วันจันทร์ที่ 1 สิงหาคม 2565
ธพว. จัดเต็มเพื่อเอสเอ็มอีไทย ยกขบวน ‘เติมทุนคู่พัฒนา’ บุกแดนอีสาน ร่วมงาน ‘มหกรรมการเงินโคราช’ บูธ D2 เพิ่มสภาพคล่อง วงเงินกู้สูง 50 ลบ.
SME D Bank ยกขบวน “เติมทุนคู่พัฒนา” จัดเต็มเพื่อเอสเอ็มอีไทย เข้าร่วมในงาน “มหกรรมการเงินโคราช ครั้งที่ 16 (Money Expo Korat 2022)” ระหว่างวันที่ 5-7 สิงหาคม 2565 ณ เอ็มซีซี ฮอลล์ ชั้น 3 ห้างสรรพสินค้าเดอะมอลล์นครราชสีมา หมายเลขบูธ D 2
ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank ยกขบวน “เติมทุนคู่พัฒนา” จัดเต็มเพื่อเอสเอ็มอีไทย เข้าร่วมในงาน “มหกรรมการเงินโคราช ครั้งที่ 16 (Money Expo Korat 2022)” ระหว่างวันที่ 5-7 สิงหาคม 2565 ณ เอ็มซีซี ฮอลล์ ชั้น 3 ห้างสรรพสินค้าเดอะมอลล์นครราชสีมา หมายเลขบูธ D 2 พบกับสินเชื่อเสริมสภาพคล่องครอบคลุมทุกกลุ่มธุรกิจ เช่น “แพ็กเกจสินเชื่อ 3D” ดอกเบี้ยเริ่มต้น 4.5% ต่อปี วงเงินกู้สูงสุด 50 ล้านบาท ผ่อนนานสูงสุด 10 ปี, “สินเชื่อ SMEs Re-Start” สนับสนุนธุรกิจเอสเอ็มอีธุรกิจท่องเที่ยวและเกี่ยวเนื่อง ดอกเบี้ยเริ่มต้น 5.5 % ต่อปี วงเงินกู้สูงสุด 5 ล้านบาท ผ่อนนานสูงสุด 10 ปี ปลอดชำระเงินต้นสูงสุด 24 เดือน และ “สินเชื่อ BCG Loan” ดอกเบี้ยเริ่มต้นเพียง 3.99% ต่อปี วงเงินกู้สูงสุด 50 ล้านบาท ผ่อนนานสูงสุด 12 ปี ปลอดชำระเงินต้นสูงสุด 24 เดือน
นอกจากนั้น รับสิทธิเข้าร่วมโครงการ "SME D Coach" ให้คำปรึกษาธุรกิจ โดยโค้ชมืออาชีพ ยกระดับธุรกิจ ช่วยเพิ่มรายได้ ขยายตลาด เติบโตอย่างยั่งยืน ฟรีไม่มีค่าใช้จ่าย พิเศษ! ยื่นขอสินเชื่อภายในงาน รับบัตร STARBUCKS CARD มูลค่า 200 บาท (จำนวนจำกัด) หรือลงทะเบียนรับคำปรึกษาแนะนำสินเชื่อ รับ Gift Set “SME D Gift ดูแลด้วยใจ” สอบถามข้อมูลเพิ่มเติมได้ที่ ฝ่ายพัฒนาและสนับสนุนผู้ประกอบการ โทร. 02-265-3800 หรือ Call Center 1357
วันศุกร์ที่ 24 มิถุนายน 2565
พม. เปิดการแข่งขัน Hackathon ในประเด็นการลดผลกระทบที่เกิดขึ้นกับกลุ่มเปราะบางในสังคมเมืองในยุคการระบาดของโรค COVID - 19
พม. เปิดการแข่งขัน Hackathon ในประเด็นการลดผลกระทบที่เกิดขึ้นกับกลุ่มเปราะบางในสังคมเมืองในยุคการระบาดของโรค COVID - 19
วันที่ 23 มิ.ย. 65 เวลา 09.00 น.นายธนสุนทร สว่างสาลี รองปลัดกระทรวงการพัฒนาสังคมและความมั่นคงของมนุษย์เป็นประธานในพิธีเปิดการแข่งขัน Hackathon ในประเด็นการลดผลกระทบที่เกิดขึ้นกับกลุ่มเปราะบางในสังคมเมืองในยุคการระบาดของโรค COVID - 19โดยมีคณะกรรมการผู้ทรงคุณวุฒิตัดสินการแข่งขัน ได้แก่ ดร.สมชัย จิตสุชน ผู้ช่วยศาตราจารย์ ดร.ธร ปีติดล และนายอนรรฆ พิทักษ์ธานิน เข้าร่วม ณ ห้อง Magic 3 โรงแรมมิราเคิล แกรนด์ คอนเวนชั่น กรุงเทพฯ
นายธนสุนทรกล่าวว่า ตามที่กระทรวงการพัฒนาสังคมและความมั่นคงของมนุษย์ (พม.) ได้จัดการแข่งขัน Hackathon ในประเด็นการลดผลกระทบที่เกิดขึ้นกับกลุ่มเปราะบางในสังคมเมืองในยุคการระบาดของโรค COVID - 19เพื่อให้ได้ข้อเสนอนวัตกรรมทางสังคมสำหรับกลุ่มเปราะบางในสังคมเมืองที่มีความเสี่ยงสูงที่จะได้รับผลกระทบรุนแรงกว่ากลุ่มอื่นๆ ที่มีความเสียเปรียบทางด้านโอกาส และการอยู่ในภาวะพึ่งพิง ประกอบกับการคุ้มครองทางสังคมของประเทศไทยที่ยังไม่ครอบคลุมและระดับสิทธิประโยชน์ที่ยังไม่เพียงพอ เพื่อที่นำไปสู่การลดผลกระทบด้านต่างๆ หรือรองรับการเปลี่ยนแปลงในการดำรงชีวิตและการประกอบอาชีพจากผลกระทบอย่างต่อเนื่องท่ามกลางสภาวะที่มีความไม่แน่นอน ความไม่มั่นคงสูง และความเสี่ยงที่จะต้องตกอยู่ในวัฏจักรความยากจน จากสถานการณ์การแพร่ระบาดของโรค COVID - 19ตั้งแต่ปี 2563 เป็นต้นมา
นายธนสุนทรกล่าวเพิ่มเติมว่า วันนี้กระทรวง พม. จึงมีการเปิดการแข่งขัน Hackathon ในประเด็นการลดผลกระทบที่เกิดขึ้นกับกลุ่มเปราะบางในสังคมเมืองในยุคการระบาดของโรค COVID - 19เพื่อให้ทีมที่ผ่านการคัดเลือกเข้ารอบสุดท้าย ประกอบด้วย ข้าราชการ พนักงานภาครัฐ ภาคเอกชน นักเรียน นิสิต นักศึกษา และประชาชนทั่วไป ได้นำเสนอแนวคิด/ผลงาน (Pitching) ต่อคณะกรรมการผู้ทรงคุณวุฒิตัดสินการแข่งขัน และพรุ่งนี้ (24 มิ.ย. 65) จะมีการประกาศผลรางวัลการแข่งขัน โดยผู้ชนะเลิศ มีเงินรางวัล 30,000 บาท รางวัลรองชนะเลิศ มีเงินรางวัล 10,000 บาท และรางวัลชมเชย มีเงินรางวัล 5,000 บาท ทั้งนี้ ได้รับเกียรติจาก นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ มอบรางวัลและแสดงความยินดีแก่ผู้ได้รับรางวัล
วันพุธที่ 3 สิงหาคม 2565
พาณิชย์ปรับจริง! เอาผิด 57 ร้านค้าออนไลน์ขายของไม่บอกราคา พร้อมปิดกั้น 766 โพสต์ที่ทำผิดกฎหมาย
.....
กระทรวงพาณิชย์ เผยข้อมูลการตรวจสอบเรื่องร้องเรียนเกี่ยวกับการจำหน่ายสินค้าออนไลน์ในปี 65 (ตั้งแต่ ม.ค. - ก.ค. 65) มีจำนวน 837 ราย ผ่านการตรวจสอบแล้ว 623 ราย พบว่าเป็นการกระทำผิดตาม พ.ร.บ.ว่าด้วยราคาสินค้าและบริการ พ.ศ. 2542 ในข้อหาไม่แสดงราคาจำหน่ายสินค้าจำนวน 57 ราย ซึ่งกรมการค้าภายในได้เปรียบเทียบปรับทุกรายแล้ว โดยมีโทษปรับไม่เกิน 10,000 บาท ส่วนใหญ่เป็นการจำหน่ายสินค้าประเภทเสื้อผ้าและรองเท้าแฟชั่น
.
นอกจากนี้ ยังได้ร่วมกับบริษัท Meta Platform, Inc. ผู้ให้บริการ Facebook และ Instagram เพื่อส่งข้อมูลโพสต์จำหน่ายสินค้าผ่าน Facebook ที่เข้าข่ายกระทำผิดกฎหมายให้ดำเนินการปิดกั้นเนื้อหาโพสต์ดังกล่าว โดยตั้งแต่เดือน ม.ค. – ก.ค. 65 ได้ทำการปิดกั้นเนื้อหาโพสต์ที่เข้าข่ายกระทำผิดกฎหมายไปแล้ว 766 โพสต์ จาก 37 เพจ ซึ่งโพสต์ที่ถูกปิดกั้นเนื้อหาแล้ว จะไม่สามารถเปิดดูโพสต์ในประเทศไทยได้อีกต่อไป
.
พร้อมเน้นย้ำให้ผู้ประกอบการจำหน่ายสินค้าออนไลน์ปฏิบัติตามกฎหมายอย่างเคร่งครัด หากประชาชนพบเห็นการขายสินค้าออนไลน์โดยไม่แสดงราคา หรือให้อินบ็อกซ์ หรือแอดไลน์สอบถามราคาจะเข้าข่ายการไม่แสดงราคาด้วย สามารถแจ้งเบาะแสได้ที่ สายด่วนกรมการค้าภายใน โทร.1569 หรือเว็บไซต์ www.dit.go.th
#ไทยคู่ฟ้า #ร่วมต้านโควิด19
-------------------
วันพุธที่ 1 ธันวาคม 2564
การรถไฟแห่งประเทศไทย เปิดให้บริการเดินรถเชิงพาณิชย์ และขบวนรถเชิงสังคมเพิ่ม 22 ขบวน
รองรับการผ่อนคลายมาตรการ และการยกเลิกเคอร์ฟิวทุกจังหวัดทั่วประเทศ เริ่มวันที่ 1 ธันวาคม เป็นต้นไป
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า ตามที่ศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) มีมาตรการผ่อนคลายการเดินทาง และยกเลิกมาตรการห้ามออกนอกเคหสถาน (เคอร์ฟิว) ทุกจังหวัดทั่วประเทศรฟท. ได้ปรับการเดินขบวนรถให้สอดคล้องกับสภาพการเดินทางและรองรับนโยบายการเปิดประเทศของรัฐบาล โดยเพิ่มการให้บริการขบวนรถเชิงพาณิชย์ และขบวนรถเชิงสังคมอีกจำนวน 22 ขบวน เริ่มตั้งแต่วันที่ 1 ธันวาคม 2564 เป็นต้นไป โดยมีขบวนรถที่ให้บริการในเส้นทางต่าง ๆ ดังนี้
ขบวนรถเชิงพาณิชย์
สายตะวันออกเฉียงเหนือ จำนวน 2 ขบวน
เปิดเดิน วันที่ 9/10 ธันวาคม 2564
- ขบวนรถด่วนพิเศษที่ 25/26 กรุงเทพ - หนองคาย - กรุงเทพ
สายใต้ จำนวน 6 ขบวน
เปิดเดิน วันที่ 4 ธันวาคม 2564
- ขบวนรถนำเที่ยวที่ 909/910 กรุงเทพ - น้ำตก - กรุงเทพ
- ขบวนรถนำเที่ยวที่ 911/912 กรุงเทพ - สวนสนประดิพัทธ์ - กรุงเทพ
เปิดเดิน วันที่ 9 ธันวาคม 2564
- ขบวนรถด่วนพิเศษที่ 39/44 กรุงเทพ - สุราษฎร์ธานี - กรุงเทพ
ขบวนรถเชิงสังคม
เปิดเดิน วันที่ 1 ธันวาคม 2564
สายใต้ จำนวน 2 ขบวน
- ขบวนรถธรรมดาที่ 259/260 ธนบุรี - น้ำตก - ธนบุรี
สายมหาชัย – วงเวียนใหญ่ จำนวน 12 ขบวน
- ขบวนรถธรรมดาที่ 4302/4303 มหาชัย - วงเวียนใหญ่ - มหาชัย
- ขบวนรถธรรมดาที่ 4312/4313 มหาชัย - วงเวียนใหญ่ - มหาชัย
- ขบวนรถธรรมดาที่ 4316/4317 มหาชัย - วงเวียนใหญ่ - มหาชัย
- ขบวนรถธรรมดาที่ 4324/4325 มหาชัย - วงเวียนใหญ่ - มหาชัย
- ขบวนรถธรรมดาที่ 4342/4343 มหาชัย - วงเวียนใหญ่ - มหาชัย
- ขบวนรถธรรมดาที่ 4346/4347 มหาชัย - วงเวียนใหญ่ - มหาชัย
นายเอกรัช กล่าวเพิ่มเติมว่า รฟท. ได้ทยอยปรับเพิ่มการเดินรถให้สอดรับกับการผ่อนคลายมาตรการของ ศบค. เพื่อให้มีจำนวนเพียงพอและเหมาะสมต่อการให้บริการแก่ประชาชนที่เพิ่มขึ้นอย่างต่อเนื่อง โดยปัจจุบันได้เปิดให้บริการทั้งสิ้น 150 ขบวนต่อวัน เป็นขบวนรถเชิงพาณิชย์ 34 ขบวน และขบวนรถเชิงสังคม 116 ขบวน โดยแบ่งตามเส้นทางเป็นสายเหนือ 32 ขบวน สายตะวันออกเฉียงเหนือ 38 ขบวน สายใต้ 34 ขบวน สายตะวันออก 20 ขบวน สายมหาชัย 22 ขบวน และสายแม่กลอง 4 ขบวน
อย่างไรก็ตาม การปรับเพิ่มให้บริการเดินรถในครั้งนี้รฟท. คำนึงถึงการให้บริการประชาชน ควบคู่กับมาตรการเฝ้าระวังและป้องกันการแพร่ระบาดของไวรัสโควิด-19 ตามนโยบายของกระทรวงคมนาคม และกระทรวงสาธารณสุขอย่างเคร่งครัด โดยได้กำหนดจุดคัดกรองวัดไข้ผู้โดยสารก่อนเข้าในพื้นที่สถานี การตั้งจุดบริการแอลกอฮอล์ล้างมือ การให้สวมหน้ากากอนามัยตลอดเวลา พร้อมกับให้สแกนแอพพลิเคชันไทยชนะก่อนและหลังใช้บริการ หากผู้โดยสารไม่สามารถใช้แอพพลิเคชันไทยชนะให้กรอกข้อมูลการเดินทางแทน พร้อมกับต้องกรอกข้อมูลเดินทางข้ามจังหวัด-ข้ามเขตผ่านเว็บไซต์ “หยุดเชื้อ เพื่อชาติ” https://covid-19.in.th/ ในพื้นที่ควบคุมสูงสุดและเข้มงวด เพื่อให้เกิดความปลอดภัย และลดความเสี่ยงจากการแพร่ระบาดของไวรัสโควิด-19 ตลอดการเดินทาง สำหรับประชาชนที่ต้องการเดินทาง สามารถสอบถามข้อมูลเพิ่มเติมได้ที่ ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือเฟซบุ๊กแฟนเพจ ทีมพีอาร์การรถไฟแห่งประเทศไทย
วันเสาร์ที่ 12 กุมภาพันธ์ 2565
สธ.เตือนภัยเพจหลอกขายผลิตภัณฑ์สุขภาพ ตัดต่อคลิปผู้บริหารกระทรวงโฆษณาสินค้า เตรียมดำเนินคดีตามกฎหมาย
กระทรวงสาธารณสุข เตือนประชาชนอย่าหลงเชื่อโฆษณาผลิตภัณฑ์สุขภาพในเฟซบุ๊ก ตัดต่อคลิปผู้บริหารกระทรวงสาธารณสุขใส่เสียงปลอมหลอกขายผลิตภัณฑ์ และแอบอ้างชื่อหน่วยงานในสังกัดเพื่อสร้างความน่าเชื่อถือ เตรียมดำเนินการเอาผิดตามกฎหมาย
นายแพทย์รุ่งเรือง กิจผาติ ที่ปรึกษาระดับกระทรวง และโฆษกกระทรวงสาธารณสุข กล่าวถึงกรณี มีเพจเฟซบุ๊กขายผลิตภัณฑ์สุขภาพ นำคลิปข่าวของ นายแพทย์ธงชัย กีรติหัตถยากร รองปลัดกระทรวงสาธารณสุข จากสื่อโทรทัศน์ช่องหนึ่ง ตัดต่อเสียงพูดโฆษณาขายสินค้า รวมถึงอ้างชื่อหน่วยงาน อย. และกรมอนามัย เพื่อสร้างความน่าเชื่อถือ สร้างความเสียหายต่อกระทรวงสาธารณสุขและผู้บริหารที่ถูกกล่าวอ้าง เบื้องต้น ได้ประสานไปยังสื่อช่องที่ปรากฏในคลิปแล้ว พบว่าโฆษณาดังกล่าวไม่ได้เป็นการเผยแพร่ของสถานี จึงได้มอบให้กองกฎหมาย ประสานงานกับกระทรวงดิจิทัลเพื่อเศรษฐกิจและสังคม ซึ่งดูแลศูนย์ต่อต้านข่าวปลอม ดำเนินการทางกฎหมายต่อไป โดยการกระทำดังกล่าวมีความผิดตามพระราชบัญญัติว่าด้วยการกระทำความผิดเกี่ยวกับคอมพิวเตอร์ พ.ศ. 2550 และที่แก้ไขเพิ่มเติม พ.ศ. 2560 “มาตรา 16 ผู้ใดนําเข้าสู่ระบบคอมพิวเตอร์ที่ประชาชนทั่วไปอาจเข้าถึงได้ซึ่งข้อมูลคอมพิวเตอร์ที่ปรากฏเป็นภาพของผู้อื่น และภาพนั้นเป็นภาพที่เกิดจากการสร้างขึ้น ตัดต่อ เติม หรือดัดแปลง ด้วยวิธีการทางอิเล็กทรอนิกส์หรือวิธีการอื่นใด โดยประการที่น่าจะทำให้ผู้อื่นนั้นเสียชื่อเสียง ถูกดูหมิ่น ถูกเกลียดชัง หรือได้รับความอับอาย ต้องระวางโทษจําคุกไม่เกินสามปี และปรับไม่เกินสองแสนบาท”
“ปัจจุบัน ข้อมูลข่าวสารบนโลกออนไลน์มีปริมาณมาก ขอให้ประชาชนพิจารณาข้อมูลที่ได้รับอย่างรอบคอบ หรือสอบถามความถูกต้องจากหน่วยงานที่เกี่ยวข้องหรือหน่วยงานที่ถูกกล่าวอ้าง เพื่อป้องกันการหลอกลวง โดยเฉพาะหากเป็นเรื่องที่เกี่ยวข้องกับสุขภาพ ไม่ควรหลงเชื่อผลิตภัณฑ์ที่โอ้อวดสรรพคุณเกินจริง หากมีปัญหาสุขภาพขอให้ปรึกษาแพทย์หรือบุคลากรสาธารณสุขในสถานพยาบาลใกล้บ้าน และหากพบเบาะแสการโฆษณาผิดกฎหมาย โอ้อวดเกินจริง สงสัยหลอกลวงผู้บริโภค สามารถแจ้งได้ที่ สายด่วน อย. 1556 หรือสำนักงานสาธารณสุขจังหวัดทั่วประเทศ” นายแพทย์รุ่งเรืองกล่าว
************************************** 12 กุมภาพันธ์ 2565
วันศุกร์ที่ 19 สิงหาคม 2565
อัปเกรด! กลุ่มแม่บ้านเกษตรกรเป็น Smart group ยกระดับเศรษฐกิจฐานราก ส่งเสริมสตรีพัฒนาประเทศ
.....
กระทรวงเกษตรและสหกรณ์ ส่งเสริมบทบาทสตรีให้เป็นกำลังหลักในการพัฒนาเศรษฐกิจและสังคมของประเทศ โดยใช้แผนขับเคลื่อนกลุ่มแม่บ้านเกษตรกร ให้เป็น Smart group มีอาชีพ มีรายได้มั่นคง ตลอดจนยกระดับเศรษฐกิจฐานราก นำร่องปี 2566 จำนวน 308 กลุ่ม สมาชิก 6,160 ราย จากที่มีการจดทะเบียนไว้ตั้งแต่ปี 2513 รวม 10,959 กลุ่ม ประกอบด้วย
.
> พัฒนาศักยภาพสู่การเป็นผู้ประกอบการด้านการเกษตรที่ทันสมัย มีความรู้พื้นฐานในการวิเคราะห์และวางแผน
> ส่งเสริมด้านการตลาดทั้งออนไลน์และออฟไลน์
> ส่งเสริมและพัฒนากระบวนการผลิตและแปรรูปผลผลิตทางการเกษตรให้ตรงกับความต้องการของตลาด
> ส่งเสริมความมั่นคงด้านอาหารในครัวเรือนและชุมชน เช่น การวางแผน การสร้างแหล่งอาหารในพื้นที่
> สร้างภาวะผู้นำในกลุ่มแม่บ้านให้เป็นผู้นำการพัฒนาสู่ชุมชนอย่างแท้จริง
.
อ่านเพิ่มเติม คลิก >>https://www.thaigov.go.th/news/contents/details/58102
#ไทยคู่ฟ้า#ร่วมต้านโควิด19
-------------------
วันจันทร์ที่ 15 พฤศจิกายน 2564
โฆษกรัฐบาลเผย “นายกฯ”  สั่งช่วยเหลือน้ำท่วมภาคใต้ กำชับ มท. เร่งสำรวจความเสียหายในพื้นที่เพื่อเยียวยาช่วยเหลือตามระเบียบกระทรวงการคลังฯ บรรเทาความเดือดร้อนประชาชนโดยด่วน
โฆษกรัฐบาลเผย “นายกฯ”  สั่งช่วยเหลือน้ำท่วมภาคใต้ กำชับ มท. เร่งสำรวจความเสียหายในพื้นที่เพื่อเยียวยาช่วยเหลือตามระเบียบกระทรวงการคลังฯ บรรเทาความเดือดร้อนประชาชนโดยด่วน
วันที่ 15 พ.ย. 64 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้รับรายงานสถานการณ์อุทกภัยภาคใต้เริ่มคลี่คลาย การรถไฟแห่งประเทศไทย และบริษัทขนส่ง จำกัด สามารถเดินรถได้ตามปกติ แต่ยังคงเหลือพื้นที่น้ำท่วมใน 4 จังหวัด ได้แก่ ชุมพร สุราษฎร์ธานี นครศรีธรรมราช และสงขลา จึงได้สั่งการให้กระทรวงมหาดไทย กรมป้องกันและบรรเทาสาธารณภัย และกองทัพบก ดำเนินการเร่งระบายน้ำออกจากพื้นที่ พร้อมจัดชุดถุงยังชีพ อาหาร และน้ำดื่มแจกจ่ายให้กับประชาชน เพื่อบรรเทาความเดือดร้อนผู้ประสบอุทกภัยในพื้นที่ ทั้งนี้ กระทรวงคมนาคม โดยกรมทางหลวงและกรมทางหลวงชนบท ได้ทำความสะอาดถนนหนทางและนำเครื่องจักรเข้าซ่อมแซมถนนที่ได้รับความเสียหาย เพื่อให้การจราจรสามารถกลับมาสัญจรผ่านได้ตามปกติ
“นายกรัฐมนตรีย้ำถึงการเตรียมพร้อมรับมือกับการเปลี่ยนผ่านของสภาพอากาศในช่วงนี้ที่เป็นช่วงของปลายฝนต้นหนาว ทำให้เกิดฝนตกในพื้นที่ภาคใต้ต่อเนื่อง ขอให้ทุกหน่วยงานบูรณาการร่วมกันติดตามทั้งสภาพอากาศและสถานการณ์น้ำ กำชับให้ ปภ.จังหวัด และองค์กรปกครองส่วนท้องถิ่นในฐานะหน่วยงานที่ใกล้ชิดกับประชาชนในพื้นที่ เร่งสำรวจความเสียหายหลังน้ำลด เพื่อรวบรวมข้อมูลสำหรับเยียวยาพี่น้องประชาชนที่ได้รับผลกระทบตามระเบียบกระทรวงการคลังฯ ให้รวดเร็วที่สุดด้วย” โฆษกประจำสำนักนายกรัฐมนตรี กล่าว
วันอังคารที่ 29 มิถุนายน 2564
ไม่เลื่อน! “คนละครึ่งเฟส 3 – ยิ่งใช้ยิ่งได้” เริ่มใช้จ่าย 1 ก.ค. นี้
....
ได้ข้อสรุปเป็นที่เรียบร้อย ภายหลังการประชุมคณะกรรมการบริหารเศรษฐกิจในช่วงสถานการณ์ โควิด-19 หรือ (ศบศ.) ยืนยันว่า มาตรการ “ยิ่งใช้ยิ่งได้” และ “คนละครึ่งเฟส 3” ยังดำเนินต่อไปตามกำหนดเดิม ไม่มีการเลื่อนแต่อย่างใด โดยจะเริ่มใช้สิทธิได้ตั้งแต่วันที่ 1 ก.ค. - 31 ธ.ค. 64
.
สำหรับมาตรการคนละครึ่งเฟส 3 กระทรวงการคลังจะโอนเงินเข้าแอปพลิเคชันเป๋าตังให้ผู้ได้สิทธิในวันที่ 1 ก.ค. 64 วงเงิน 1,500 บาท และวันที่ 1 ต.ค. 64 วงเงิน 1,500 บาท รวม 3,000 บาทตลอดโครงการ โดยรัฐบาลจะสมทบค่าใช้จ่ายให้ 50% แต่ไม่เกิน 150 บาทต่อวัน ซึ่งวงเงินที่เหลือในแค่ละวันสามารถทบไปใช้ได้จนสิ้นสุดมาตรการ ขณะนี้ ยังคงเหลือสิทธิกว่า 2.5 ล้านสิทธิ จากทั้งหมด 31 ล้านสิทธิ
#ไทยคู่ฟ้า#รวมไทยสร้างชาติ#ร่วมต้านโควิด19
-------------------